เบี้ยประกันชีวิต8เดือนพุ่ง17.2%
ธุรกิจประกันชีวิตโตไม่หยุด 8 เดือน เบี้ยรวม 2.45 แสนล้านบาท เติบโต 17.2%
5 ต.ค. 2555

ธุรกิจประกันชีวิตโตไม่หยุด 8 เดือน เบี้ยรวม 2.45 แสนล้านบาท เติบโต 17.2% 
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า ในช่วง 8 เดือนแรกของปีนี้ ธุรกิจประกันชีวิตมีเบี้ยรับรวม 2.45 แสนล้านบาท มีอัตราการเติบโต 17.2% เมื่อเทียบกับช่วงเดียวกันของปีก่อน
ทั้งนี้ แยกเป็นเบี้ยประกันชีวิตรับรายใหม่ 7.84 หมื่นล้านบาท เพิ่มขึ้น 18.3% และเบี้ยประกันชีวิตรับปีต่อไปหรือเบี้ยต่ออายุกรมธรรม์ของลูกค้าเก่ามีจำนวน 1.66 แสนล้านบาท เพิ่มขึ้น 14.4% โดยมีอัตราการต่ออายุกรมธรรม์ตั้งแต่ปีที่ 2 เป็นต้นไป หรืออัตราความคงอยู่ 88%
“เบี้ยประกันชีวิตส่วนใหญ่มาจากการขายผ่านตัวแทนประกันชีวิตและการขายผ่านธนาคาร ทั้งสองช่องทางยังคงได้รับความนิยมเพราะเข้าถึงประชาชนได้อย่าง กว้างขวาง” นางบุษรา กล่าว
นายบินายัค ดัตตา กรรมการผู้จัดการ บริษัท พรูเด็นเชียล ประกันชีวิต (ประเทศไทย) กล่าวว่า ผลจากประเทศไทยเผชิญกับสภาวะน้ำท่วมในหลายพื้นที่ แต่ไม่ส่งผลกระทบต่อการตัดสินใจซื้อประกันชีวิตของประชาชน โดยธุรกิจประกันชีวิตไทยยังมีแนวโน้มการเติบโตอย่างต่อเนื่อง 
อย่างไรก็ตาม บริษัทมีการติดตามสถานการณ์น้ำท่วมอย่างใกล้ชิดเพื่อให้ความช่วยเหลือลูกค้า โดยเฉพาะการให้บริการแก่ลูกค้าในพื้นที่ดังกล่าว และการให้ความช่วยเหลือด้านอื่นๆ แก่ลูกค้าและพนักงาน
สำหรับช่วงที่เหลือของปี บริษัทจะพยายามหาสินค้าใหม่ๆ ออกกระตุ้นตลาดในทุกช่องทางการขาย ทั้งการขายผ่านธนาคาร การขายผ่านตัวแทน และการขายผ่านช่องทางอื่นๆ 
ในช่วง 8 เดือนแรก บริษัท พรูเด็นเชียล มีเบี้ยรับรวม 3,619.1 ล้านบาท เพิ่มขึ้น 38%แยกเป็นปีแรก 1,210.1 ล้านบาท เพิ่มขึ้น 99% เบี้ยต่ออายุ 2,034.8 ล้านบาท เพิ่มขึ้น 44.11% เบี้ยชำระครั้งเดียว 374.3 ล้านบาท เพิ่มขึ้น 10%